Czworty z Mali w 2002 r., trzeci z Wybrzeżym Kości Słōniowej w 1994 i drugi z Tunezjōm w 1996. Do kōmpletu brakowało Henrimu yno majstra. Niystety to jeszcze niy tera. Latoś Kasperczak niy poprawi swoich nojlepszych wynikōw w Pucharze Narodōw Afryki. Jego Orły jadōm już du dōm chcioż niy przegrały na turnieju żodnego szpilu. Zdecydowało losowani.
Przepisy Afrykańskij Federacji Fusbalowej, w przipadku stanu durś rymisowego miyndzy dwōma ekipami, kiere grajōm ȏ awans w grupie, kożōm przekludzić losowani. Dwie kulki, dwie karteczki, trocha hercklekotōw i hneda okozuje sie kto „lepij rzykoł”. Niy wszyjscy jednak majōm w zocy telki knify do wynojdywanio „lepszych”. Tryner z Zobrzo (podobnie jak selekcjoner Gwinei), ofyn godoł już przedtym niż ȏrganizatorzy zafyrlali kulki, że z duchym szportu mu to niy gro. W jego mieście telki losowania kojarzōm sie jednak lepszy…
Z cufalym bywo rozmańcie. Inksi fusbaliści z Zobrzo miywali wiyncyj szczynścio niż Henri. Na dyć to dziynki słynnymu ciepniynciu mōnetōm Górnik wloz do Finału Pucharu Zdobywcōw Pucharōw w 1970 r. Hajnel w tym czasie groł jednak w Stali Mielec, a koszulki Grubiorzy niy oblyk nigdy, ale to raczyj niy to wpłynyło na jego ȏpinio ȏ wspōmoganiu sie „ślepym losym” w fusbalu.
Nad tōm kwestiōm fol szpecōw zastanowiało sie już w 1968, kej Euro wygrały Włochy, ale w pōłfinale tak samo blisko awansu bōł ich rywal, ZSRR. Tym razym wyciepany do luftu bezzałogowy obiekt furgajōncy niy prziniōs chwały Sowietōm. Lōndowani mōnety prziniōsło na Wschodzie telki rozczarowani jak na bezrok Apollo 11…
Problym mōnety rozhajcowoł 2 lata niyskorzij spōmniany Górnik i jeszcze w pamiyntnym 1970 nimiecki syndzia Karl Wald zapropōnowoł po roz piyrszy coby w telkich sytuacjach decydowała serio elwrōw. Projekt wloz ȏd nowego sezōnu.
Cufal cufalym, ale lepszy jak decyduje boisko. Niy yno synki z Mali sie samek zgodzōm…
szl_Latn szl_Latn szl_Latn szl_Latn szl_Latn szl_Latn